6.9.2022 г.
BG
Официален вестник на Европейския съюз
C 342/107 Сряда, 16 февруари 2022 r.
Правен инструмент и бъдещи действия
29. призовава Комисията, тъй като ДБДИ действа де факто като регламент, да разгледа въпроса дали нейното преразглеждане може да бъде възможност за превръщането ѝ в регламент, за да се повиши нейната ефективност и ефикасност и да се избегнат несъответствия в прилагането между държавите членки и разпокъсаност на пазара;
30. призовава Комисията да направи оценка на необходимостта от по-широк обхват за изменения в бъдещото преразглеждане въз основа на задълбочена оценка на въздействието, за да се анализира дали и как в бъдещото преразглеждане на ДБДИ биха могли да бъдат включени механични и физични изисквания, канцерогенни, мутагенни и токсични за репродукцията вещества, гранични стойности за нитрозамини и нитрозиращи вещества, както и разпоредби за етикетиране на алергенни аромати и опасни химикали, за да се даде възможност за лесни и гъвкави изменения;
31. изразява загриженост по повод на факта, че някои производители избягват изискванията на ДБДИ, като твърдят, че техните продукти не са детски играчки, макар явно да се използват като такива; подчертава, че насоките на Комисията са полезни за изясняване на това дали продуктът е детска играчка или не и за гарантиране на хармонизирано прилагане на ДБДИ в полза както на органите за надзор на пазара, така и на икономическите оператори; подчертава обаче, че все още има продукти в „сивата зона“ и поради това призовава Комисията да реши този проблем в рамките на определението за детски играчки при бъдещото преразглеждане на ДБДИ; подчертава необходимостта от открит и конструктивен диалог със съответните заинтересовани страни за тази цел;
32. подчертава важната роля на детските играчки за развитието и придобиването на умения при децата, както и педагогическата подкрепа, която те предоставят за изпълнението на нови задачи и подобряването и усвояването на умения от най-ранна възраст; призовава Комисията да преразгледа Директивата за детските играчки с цел подобряването на безопасността на детските играчки при същевременно намаляването на тежестта и административните и правните разходи на производителите, за да се гарантира ясен път към безопасни и финансово достъпни детски играчки за всички деца в Европейския съюз;
33. счита, че потребителите и участниците във веригите за създаване на стойност се нуждаят от информация, за да се стимулира по-устойчиво поведение; поради това призовава Комисията да анализира в оценката на въздействието дали трайността и възможността за поправка на играчките могат да повлияят на тяхната безопасност и ако такова влияние е доказано, да анализира дали в разпоредбите относно етикетирането може да се добави по-добра информация относно трайността и възможностите за поправка на детските играчки по пропорционален и неограничителен начин; във връзка с това счита, че могат да се използват иновативни и цифрови решения, за да се предоставя тази информация на потребителите, като се гарантира, че информацията относно безопасността е ясно разпознаваема и същевременно се избягва прекомерната тежест за дружествата и се свеждат до минимум опаковъчните материали;
34. счита, че предупрежденията и информацията относно безопасност са важни за потребителите; отбелязва, че допълнителните изисквания за етикетиране следва да бъдат сведени до минимум, за да се избегне отклоняване на вниманието от тези аспекти; призовава Комисията да направи оценка на възможността информацията за съответствието, която не е предназначена за крайния потребител, да се посочва по електронен път;
Данни
35. подчертава, че липсата на последователни статистически данни за целия ЕС относно злополуките, причинени от детски играчки, затруднява количествената оценка на нивото на защита, гарантирана от ДБДИ, и предоставянето на информация за работата по стандартизация на детските играчки; счита, че недостатъчната координация и финансиране на равнище ЕС е основна причина за липсата на последователни данни, и призовава Комисията да разгледа този въпрос при бъдещо преразглеждане на директивата; призовава Комисията да направи оценка на възможността за създаване на общоевропейска база данни за злополуки и наранявания със специален раздел за детските играчки, която да е публична, лесна за ползване и достъпна за справки от публичните органи, потребителите и производителите и да дава възможност за въвеждане и събиране на информация относно злополуките и нараняванията, които възникват поради опасни детски играчки, включително детски играчки, които са продавани онлайн; освен това счита, че допълнителен вариант би бил използването на показатели и данни, като например тези, събрани в рамките на Информационната и комуникационна система за надзор на пазара, Safety Gate и съвместните действия за оценка на ефективността на ДБДИ, и приканва Комисията да извърши оценка на възможността за намиране на цифрови решения, които биха могли да подобрят проследимостта по веригата на доставки и да допринесат за по-високо равнище на безопасност на детските играчки;